# Estació de Sarrià

* Aquest article tracta sobre l'estació del metro de Barcelona. Si cerqueu l'estació d'Adif a la província de Lugo, vegeu «Estació de Sarria».
Mapa Metro Línia 6 :
Mapa Metro Línies 9 i 10 :
Mapa Metro Línia 12 :
Mapa sinòptic de la Línia Barcelona-Vallès de FGC :
Sarrià és una estació de la xarxa de Ferrocarrils de la Generalitat de Catalunya (FGC), servida pel bloc de línies del Metro del Vallès (L6, L12, S1 i S2), i en el futur, les línies L9 i L10 del Metro de Barcelona. Es troba al subsòl de la Via Augusta, al barri de Sarrià (Barcelona).

## Estació de la línia de Sarrià i del Vallès

La primera estació, en superfície, amb trens de vapor i via d'ample ibèric, fou inaugurada el 1863 per la Companyia del Ferrocarril de Barcelona a Sarrià. El 1974, el Ferrocarril de Sarrià a Barcelona començà les obres de soterrament i la nova estació subterrània s'inaugurà el 1976. Dues de les vies donaven servei al ramal de Reina Elisenda, mentre que les altres dues eren per als trens de Sabadell i Terrassa. Amb aquesta configuració, es produïa un cisallament a l'entrada de l'estació que complicava l'explotació de les diverses línies.
El 2016 van començar les obres que van comportar l'eliminació d'una de les vies i la creació d'una gran andana central. Així, l'estació consta actualment de tres vies: dues de generals, per on circulen els trens del Vallès, i la del ramal de Reina Elisenda, eliminant el cisallament que es produïa abans. A causa d'aquesta modificació, la línia L6 hi finalitza el seu recorregut i l'estació de Reina Elisenda és servida per llançadores de la línia L12. Les obres van acabar a principis de 2017, quan van entrar en servei els dos nous ascensors: un d'ells comunica la gran andana central amb el vestíbul, mentre que el segon comunica l'andana central amb l'andana més petita que dona servei a la L12. També s'ha construït una nova cua de maniobres al costat Sant Cugat de l'estació, que utilitzen els convois de la L6 per a fer la inversió de la marxa.
L'any 2016 va registrar l'entrada de 3.869.714 passatgers.

## Futura estació del Metro de Barcelona

Està en construcció l'estació de les línies L9 i L10 del Metro de Barcelona al Tram 3 (Zona Universitària – la Sagrera). Constarà de dos pous, un petit i l'altre gran. El petit tindrà 60 m de profunditat i 15 m de diàmetre, i disposarà dos accessos pel carrer del Cardenal Sentmenat, un pel carrer de Mañé i Flaquer i l'altre pel carrer dels Vergós. També tindrà tres ascensors de gran capacitat i un ascensor per a persones amb mobilitat reduïda (PMR). El pou gran, que serà de 74 metres de fondària i 26 metres de diàmetre, tindrà un únic accés que es farà per la Via Augusta amb el carrer Pau Alcover i disposarà de 6 ascensors de gran capacitat i 2 ascensors per a persones amb mobilitat reduïda (PMR). La longitud de l'andana de l'estació serà de 108 m projectats.
La previsió inicial era obrir-la l'any 2007, però a causa de diversos contratemps es va anar endarrerint la data. El juny del 2011, el Departament de Territori i Sostenibilitat de la Generalitat de Catalunya va anunciar que aquest tram, encara no construït, estava paralitzat temporalment mentre es buscava finançament, evitant al mètode alemany o peatge a l'ombra utilitzat a la resta de l'obra. La previsió actual és inaugurar-la l'any 2027, juntament amb la posada en marxa del tram comú del túnel.

## Serveis ferroviaris

| Procedència/Destinació | < | > | Procedència/Destinació |
| Línia Barcelona-Vallès de FGC |||||
| Barcelona - Pl. Catalunya | Les Tres Torres | terminal | terminal |
| terminal | terminal | Reina Elisenda | Reina Elisenda |
| Barcelona - Pl. Catalunya | Les Tres Torres | Peu del Funicular | Terrassa Nacions Unides |
| Barcelona - Pl. Catalunya | Les Tres Torres | Peu del Funicular | Sabadell Parc del Nord |
| Metro de Barcelona |||||
| Aeroport T1 | Prat de la Riba | Mandri | Can Zam |
| Pratenc | Prat de la Riba | Mandri | Gorg |
| Font recorregut: PDI 2009-2018. |||||

## Accessos

* Via Augusta - carrer Hort de la Vila
* Via Augusta - carrer de Pau Alcover
* Carrer del Cardenal Sentmenat (accés adaptat a PMR)

## Galeria d'imatges

* Entrada a l'estació pel carrer del Cardenal Sentmenat
* L'interior de l'estació
* Unitat 112.69 en servei L6 direcció Sarrià a la via 1, finalitzant servei
* Unitat 112.61 en servei S1 direcció plaça Catalunya a la via 2
* Unitat 113.05 en servei L12 direcció Reina Elisenda a la via 4

## Referències

* ↑ «Adaptada l'estació dels FGC de Sarrià per a persones amb mobilitat reduïda». beteve.cat, 04-02-2017. Arxivat de l'original el 2017-08-28. [Consulta: 28 agost 2017].
* ↑ «Rull: "Aquest any totes les estacions de FGC estaran adaptades per a persones amb mobilitat reduïda"». premsa.gencat.cat, 04-02-2017. Arxivat de l'original el 2017-08-28.
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
* ↑ Borrell, Anna «Metro. Línia 9». Anuari territorial de Catalunya 2005. Institut d'Estudis Catalans, pàg. 230 [Consulta: 3 juny 2011].
* ↑ «Territori i Sostenibilitat presenta els pressupostos de 2011 amb l'objectiu de reactivar l'economia». Gencat.cat. Generalitat de Catalunya, 03-06-2011. Arxivat de l'original el 2012-01-20. [Consulta: 3 juny 2011].
* ↑ «Aturat el tram central de l'L9 fins a garantir-ne el finançament». L'Avui, 04-06-2011. [Consulta: 6 juny 2011].
* ↑ «El tram central de l'L9 de metro es prepara per a la reactivació». La Vanguardia.
* ↑ «PDI de la regió metropolitana de Barcelona 2009-2018: Programa AX (ampliació de xarxa)» (PDF). Autoritat del Transport Metropolità, 2009. Arxivat de l'original el 19 de setembre 2010. [Consulta: 21 setembre 2010].

## Vegeu també

* Llista d'estacions de Ferrocarrils de la Generalitat de Catalunya
* Llista d'estacions del metro de Barcelona
* Xarxa ferroviària de Catalunya